b"\n_START_ARTICLE_\nLimonadas\n_START_PARAGRAPH_\nLimonadas (angl. lemon 'citrina')\xc2\xa0\xe2\x80\x93 nealkoholinis gaivusis g\xc4\x97rimas, gaminamas i\xc5\xa1 gazuoto ar paprasto vandens ir citrin\xc5\xb3 bei j\xc5\xb3 produkt\xc5\xb3 ar sintetini\xc5\xb3 analog\xc5\xb3._NEWLINE_Dabar \xc5\xa1iuo pavadinimu Lietuvoje vadinami bet kurie parduodami sald\xc5\xabs, da\xc5\xbeniausiai gazuoti vaisvandeniai.\n_START_SECTION_\nIstorija\n_START_PARAGRAPH_\nXVII a. limonadu vadinosi g\xc4\x97rimas, pagamintas i\xc5\xa1 citrinos sul\xc4\x8di\xc5\xb3 ir citrinos antpilo. I\xc5\xa1 to kilo g\xc4\x97rimo pavadinimas\xc2\xa0\xe2\x80\x93 Limonade (Lemon added)._NEWLINE_1767\xc2\xa0m. angl\xc5\xb3 chemikas D\xc5\xbeozefas Pristlis i\xc5\xa1rado prietais\xc4\x85, kuris vanden\xc4\xaf prisotina dujomis. \xc5\xa0\xc4\xaf prietais\xc4\x85 prad\xc4\x97jo gaminti Jakob \xc5\xa0vepp, kurio vardu ir buvo pavadinta pirmoji kompanija \xe2\x80\x9eSchwepp & Co\xe2\x80\x9c, prad\xc4\x97jusi prekiauti gazuotais g\xc4\x97rimais su vaisi\xc5\xb3 ir uog\xc5\xb3 sirupais. Kadangi nat\xc5\xabral\xc5\xabs sirupai buvo pakankamai brang\xc5\xabs, juos \xc4\x97m\xc4\x97 keisti r\xc5\xabg\xc5\xa1timis ir esencijomis. Pirmiausia buvo pakeista citrinos r\xc5\xabg\xc5\xa1tis, tad 1833\xc2\xa0m. limonadas tapo pasauliniu lyderiu tarp vaisini\xc5\xb3 g\xc4\x97rim\xc5\xb3, o \xe2\x80\x9eLemon\xe2\x80\x99s Superior Sparkling Ginger Ale\xe2\x80\x9c (Nuostabus putojantis citrininis imbierinis elis)\xc2\xa0\xe2\x80\x93 pirmuoju nealkoholiniu g\xc4\x97rimu, u\xc5\xberegistruotu prekiniu \xc5\xbeenklu.\n_START_SECTION_\nGamyba\n_START_PARAGRAPH_\nLimonado pagrindas\xc2\xa0\xe2\x80\x93 \xc4\xafvairi\xc5\xb3 komponent\xc5\xb3 mi\xc5\xa1inys, da\xc5\xbeniausiai ruo\xc5\xa1iamas \xc5\xa1altuoju b\xc5\xabdu, nors yra ir pusiau kar\xc5\xa1tas ir kar\xc5\xa1tasis b\xc5\xabdai. Komponent\xc5\xb3 kokyb\xc4\x97 ir j\xc5\xb3 dozavimas lemia gatavo produkto kokyb\xc4\x99. G\xc4\x97rimo sud\xc4\x97tyje did\xc5\xbeiausi\xc4\x85 dal\xc4\xaf (apie 80\xc2\xa0%) sudaro vanduo. Stambios gamyklos savo teritorijose turi vandens \xc5\xa1altinius, ta\xc4\x8diau ir toks vanduo dar papildomai yra filtruojamas, mink\xc5\xa1tinamas ir dezinfekuojamas._NEWLINE_G\xc4\x97rimui \xe2\x80\x9eLimonadas\xe2\x80\x9c gamybai naudojamas cukrus, citrinos r\xc5\xabg\xc5\xa1tis ir kompozicija, susidedanti i\xc5\xa1 citrinos antpilo, obuoli\xc5\xb3 sul\xc4\x8di\xc5\xb3 ir deginto cukraus. \xc5\xa0is g\xc4\x97rimas pasi\xc5\xbeymi geltona spalva, gaivinan\xc4\x8diu skoniu ir eteriniu citrinos aliejaus aromatu. \xc4\xaepiltas \xc4\xaf taur\xc4\x99, jis ilg\xc4\x85 laik\xc4\x85 i\xc5\xa1skiria angliar\xc5\xabg\xc5\xa1t\xc4\x99._NEWLINE_\xe2\x80\x9eSitro\xe2\x80\x9c (i\xc5\xa1 citron\xc2\xa0'citrina', i\xc5\xa1 pranc. limonade au citron) gaiviajam vaisiniam gazuotam g\xc4\x97rimui gaminti naudojamas cukrus, citrinos r\xc5\xabg\xc5\xa1tis, mandarin\xc5\xb3, apelsin\xc5\xb3 ir citrin\xc5\xb3 antpilas. G\xc4\x97rimas \xc5\xa1viesiai geltonos spalvos, gaivaus skonio ir savoti\xc5\xa1ko citrusini\xc5\xb3 vaisi\xc5\xb3 aromato."